《贺彭都宪济物》
明代·钟芳

岁当辛未斗插午，蓟寇俶扰京西东。蔓延青齐被河洛，赤子若堕洪炉中。

桓桓中丞仗节钺，肃将帝命来丹枫。天声隆隆海岳震，一扫腥秽湔妖凶。

遂乘馀威定川蜀，交荐实自廷臣公。先声到处如反掌，霜风千里飞秋蓬。

蠢彼西戎不量力，犯我障塞绕边氓。藉公威灵又一往，毡裘十万转眼空。

捷书屡报宠屡降，丝纶文绮颁重重。帝曰钦哉予吉甫，可遂相朕宣乃庸。

纠弹无避秋隼劲，台端瑟瑟生清风。呜呼台端瑟瑟生清风，公无遄归，哀我人穷。

作者简介：（ ?—1544）明广东崖州人，改籍琼山，字仲实。正德三年进士。嘉靖中累官至户部右侍郎。有《皇极经世图赞》、《续古今纪要》、《崖志略》、《钟筠溪家藏集》。